text: Teenagere fængslet for overfald på familie
  04 marts 2014 kl. 15.18
  To teenagere er fængslet, mens yderligere to gerningsmænd er på fri fod efter et groft overfald fredag aften.
  Retten i Kolding har varetægtsfængslet to drenge på 17 år i fire uger for et voldsomt overfald i Christiansfeld fredag aften.
  Her trængte fire maskerede mænd ind i en families bolig og angreb dem med peberspray og skud fra en hardball-pistol.
  - Gerningsmændene er af ukendte årsager ude efter familiens 20-årige søn, og hele familien udsættes for peberspray og hardball-kugler, sagde lederen af lokalpolitiet i Kolding, vicepolitiinspektør Verner Pedersen, til Ritzau.
  - Moren bliver blandt andet ramt i hovedet af disse hårde plastikkugler, inden familien formår at få gerningsmændene ud, tilføjede han.
  Overfaldet skete fredag aften omkring klokken 19 i Christiansfeld syd for Kolding.
  Politiets efterforskning hen over weekenden førte mandag til anholdelse af de to mistænkte.
  Verner Pedersen ønsker ikke at oplyse, hvordan politiet er kommet på sporet af de to teenagere, der blev anholdt henholdsvis mandag ved middagstid og mandag aften.
  Hvad der ligger til grund for det brutale overfald står stadig uklart for politiet.
  - Men vi ved, at familiens søn har haft et kontrovers med nogle mennesker, siger Verner Pedersen.
  Det er uvist, hvordan de to drenge forholder sig til sigtelsen.
  